
	DIRECŢIA FISCALĂ A MUNICIPIULUI TIMIŞOARA

Nr.____________________ din________ 2009,  
	APROBAT

PRIMAR

DR. ING. GHEORGHE CIUHANDU


REFERAT
privind acordarea scutirii de la plata taxei pe clădiri pentru un imobil aferent anului fiscal 2009 datorat de către ASOCIAŢIA CASA FAENZA – CENTRU COMUNITAR PENTRU COPII AUTIŞTI

În conformitate cu prevederile art.250 alin.(1) pct.19 din Legea nr.571/2003 privind codul fiscal, modificată, nu se datorează impozit, prin efectul legii, pentru clădirile utilizate pentru activităţi social umanitare, de către asociaţii, fundaţii şi culte, potrivit hotărârii consiliului local.
Potrivit prevederilor art.249 alin.(3) din Legea nr.571/2003 privind codul fiscal, modificată:
„(3) Pentru clădirile proprietate publică sau privată a statului ori a unităţilor administrativ-teritoriale, concesionate, închiriate, date în administrare ori în folosinţă, după caz, persoanelor juridice, se stabileşte taxa pe clădiri, care reprezintă sarcina fiscală a concesionarilor, locatarilor, titularilor dreptului de administrare sau de folosinţă, după caz, în condiţii similare impozitului pe clădiri.”
În temeiul acestor prevederi legale, persoanele care datorează taxa pe clădiri, potrivit prevederilor art.249 alin.(3) C. fisc. beneficiază de aceleaşi drepturi şi obligaţii ca şi contribuabilii care datorează impozit pe clădiri. Ca urmare, scutirea de la plata taxei pe clădiri se acordă în aceleaşi condiţii ca şi scutirea de la plata impozitului pe clădiri.

Asociaţia CASA FAENZA – Centru Comunitar pentru Copii Autişti, cu sediul în Timişoara, Aleea Sănătăţii nr.15, depune la Direcţia Fiscală a Municipiului Timişoara cererea înregistrată sub nr.E22009-001474/20.01.2009, prin care solicită acordarea scutirii de la plata taxei datorată bugetului local pentru imobilul în care îţi desfăşoară activitatea, deţinut în folosinţă gratuită, în temeiul prevederilor art.250 alin.(1) pct.1 din Codul fiscal.

Arătăm că în mod greşit asociaţia îşi întemeiază cererea pe prevederile art.250 alin.(1) pct.1 C. fisc., potrivit căruia nu se datorează impozit, prin efectul legii, pentru „clădirile proprietate a statului, a unităţilor administrativ-teritoriale sau a oricăror instituţii publice, cu excepţia încăperilor care sunt folosite pentru activităţi economice”. Aceste prevederi fac referire la situaţia în care plata impozitului pe clădiri ar fi în sarcina statului, a unei unităţi administrativ-teritoriale sau a unei instituţii publice. În schimb, în speţă, nu se datorează impozit pe clădiri, ci taxa pe clădiri, în condiţiile art. 249 alin.(3) C. fisc. invocat mai sus, care reprezintă sarcina fiscală a concesionarilor, locatarilor, titularilor dreptului de administrare sau de folosinţă, după caz. Acest alineat instituie o excepţie de la regula instituită la alin.(1) al aceluiaşi articol, potrivit căreia impozitul se datorează de către proprietar, stabilind o obligaţie pecuniară în sarcina concesionarului, locatarilor, titularilor dreptului de administrare sau de folosinţă, după caz, care deţin în folosinţă un imobil proprietate publică sau privată a statului ori a unei unităţi administrativ-teritoriale. 

Datorarea taxei pe clădiri de către aceşti contribuabili exclude stabilirea impozitului pe clădiri în sarcina proprietarului clădirii (statul sau o unitate administrativ-teritorială), întrucât, în această situaţie, ar fi vorba de dublă impunere.

Considerăm că în cauză, sunt aplicabile prevederile art.250 alin.(1) pct.19 C. fisc., invocat mai sus, în temeiul cărora Consiliul local poate aproba, prin hotărâre, acordarea scutirii de la plata impozitului pe clădiri şi, implicit a taxei pe clădiri, pentru clădirile utilizate pentru activităţi social umanitare, de către asociaţii, fundaţii şi culte.
De altfel, în cererea sa, asociaţia face referire la acordarea scutirii printr-o hotărâre a consiliului local, această posibilitate fiind reglementată doar de pct.19 al art.250 C. fisc.

Prin adresa nr.E22009-001474/02.03.2009, compartimentul de specialitate din cadrul Direcţiei Fiscale a Municipiului Timişoara a solicitat asociaţiei depunerea modificărilor ulterioare aduse statutului acesteia. Societatea a depus la organul fiscal, sub nr.E12009-006700/09.03.2009, Actul adiţional nr.2/06.11.2006 al Statutului Asociaţiei Casei Faenza, respectiv Actul adiţional nr.2/06.11.2006 al Actului Constitutiv al Asociaţiei Casa Faenza, în fotocopie.


Potrivit Statutului Asociaţiei „Casa Faenza”, art.2, aceasta are drept scop îmbunătăţirea condiţiilor de viaţă şi adaptabilitate socială având în vedere creşterea calităţii vieţii copiilor cu elemente şi tulburări din spectrul autist cu vârsta cuprinsă între 0 şi 18 ani, din Timişoara.

După cum rezultă din declaraţia pe proprie răspundere nr.15/14.01.2009, a Directorului Asociaţiei „CASA FAENZA”, D-na Piscuc Cristina, imobilul situat în Timişoara, Aleea Sănătăţii nr.15, este utilizat pentru activităţi social-umanitare, şi anume, acordarea gratuită de servicii sociale în unităţi specializate care asigură îngrijire socială, asistenţă, activităţi de recuperare, reabilitate şi reinserţie socială pentru copiii cu sindrom autist, asociaţia nedesfăşurând nici un fel de activităţi economice.


Imobilul pentru care se solicită scutirea, situat în Timişoara, Aleea Sănătăţii nr.15, a fost realizat în baza Protocolului privind realizarea unei construcţii cu destinaţie de CENTRU DE SĂNĂTATE AMBULATORIU – LABORATOR PENTRU TRATAREA AFECŢIUNILOR MINORILOR ŞI EXPLOATAREA ACESTEIA, încheiat între Primăria Municipiului Timişoara şi Primăria Faenza. Prin acest protocol, Primăria Municipiului Timişoara a devenit proprietara construcţiei denumită „Casa Faenza”, iar Asociaţia „CASA FAENZA” a devenit titulara unei drept de folosinţă gratuită pe o perioadă de 49 de ani asupra acesteia.


Potrivit celor prezentate mai sus, considerăm că Asociaţia „CASA FAENZA” se încadrează în prevederile art.
250 alin.(1) pct.19 din Legea nr.571/2003 privind codul fiscal, modificată.

Având în vedere cele de mai sus,

PROPUNEM:


Acordarea scutirii de la plata taxei pe clădiri pentru anul 2009, aferentă imobilului situat în Timişoara, Aleea Sănătăţii nr.15, înscris în CF nr.127829 Timişoara, nr. cadastral 29073/1/1/1/1/2, Asociaţiei „CASA FAENZA”.

